b'\n_START_ARTICLE_\nK-429\n_START_SECTION_\nValmistus\n_START_PARAGRAPH_\nK-429 oli Projekti 670 -luokan ydinsukellusveneist\xc3\xa4 toiseksi viimeinen. Sen k\xc3\xb6li laskettiin 26. tammikuuta 1971, ja se laskettiin vesille 22. huhtikuuta 1972.\n_START_SECTION_\nPalvelus\n_START_PARAGRAPH_\nAlus otettiin palvelusk\xc3\xa4ytt\xc3\xb6\xc3\xb6n 31. lokakuuta 1972. Se kuului aluksi Pohjoiseen laivastoon, mutta kulki huhtikuussa 1977 Pohjoisen j\xc3\xa4\xc3\xa4meren kautta Petropavlovsk-Kamt\xc5\xa1atskiin, jossa se liittyi 30. huhtikuuta Tyynenmeren laivastoon. Aluksen komentajana oli kapteeni V.\xc2\xa0T. Kozlov.\n_START_SECTION_\nOnnettomuus\n_START_PARAGRAPH_\nAlkuvuonna 1983 K-429 tuli satamaan. Sen miehist\xc3\xb6 l\xc3\xa4hti lomalle, ja alusta oli tarkoitus uudistaa. Ydink\xc3\xa4rjill\xc3\xa4 varustetut torpedot ja ohjukset j\xc3\xa4tettiin t\xc3\xb6iden ajaksi alukseen. Kev\xc3\xa4\xc3\xa4ll\xc3\xa4 1983 Yhdysvallat aloitti liittolaisineen Fleetex \xe2\x80\x9983 -sotaharjoituksen pohjoisella Tyynell\xc3\xa4merell\xc3\xa4, ja harjoituksen aikana yhdysvaltalaisia lentokoneita lensi Neuvostoliiton ja Japanin rajakiistan kohteena olleiden Kuriilien yli. Osin lis\xc3\xa4\xc3\xa4ntyneiden j\xc3\xa4nnitteiden vuoksi Tyynenmeren laivaston komentaja Oleg Jerofejev m\xc3\xa4\xc3\xa4r\xc3\xa4si kapteeni Nikolai Suvorovin ottamaan K-429:n takaisin palvelukseen kes\xc3\xa4kuussa. T\xc3\xa4m\xc3\xa4 oli suunniteltua aiemmin ja ennen kuin aluksen uudistus- ja huoltoty\xc3\xb6t ehtiv\xc3\xa4t valmistua._NEWLINE_Suvorov yritti vastustella k\xc3\xa4sky\xc3\xa4 muun muassa siksi, ettei sotaharjoituksia ollut suunniteltu kuin vasta syksylle, ja sukellusveneen miehist\xc3\xb6 oli jo l\xc3\xa4htenyt lomille. Tyynenmeren laivaston johto pakotti kuitenkin h\xc3\xa4net noudattamaan k\xc3\xa4sky\xc3\xa4, ja niinp\xc3\xa4 K-429 l\xc3\xa4hti 23. elokuuta 1983 satamasta. Sen miehist\xc3\xb6 oli kasattu viidelt\xc3\xa4 eri alukselta, mik\xc3\xa4 rikkoi laivaston omia s\xc3\xa4\xc3\xa4nt\xc3\xb6j\xc3\xa4, joiden mukaan sukellusvene ei saa toimia, jos alus on yli 30 prosentille miehist\xc3\xb6st\xc3\xa4 vieras. Lis\xc3\xa4ksi miehist\xc3\xb6ss\xc3\xa4 oli 120 j\xc3\xa4sent\xc3\xa4, kun normaalisti heit\xc3\xa4 oli 87. Vain harvoilla oli kokemusta K-429:n j\xc3\xa4rjestelmist\xc3\xa4._NEWLINE_Suvorov ei tiennyt, ett\xc3\xa4 huollon yhteydess\xc3\xa4 ilmastointiluukut oli lukittu auki, eik\xc3\xa4 mittareita ollut s\xc3\xa4\xc3\xa4detty oikein. H\xc3\xa4n sai k\xc3\xa4skyn edet\xc3\xa4 suoraan harjoitusalueelle, mutta h\xc3\xa4n vaati saada tehd\xc3\xa4 ensin koesukelluksen. Sukelluksesta tuli normaalia nopeampi, sill\xc3\xa4 painolastitankkien t\xc3\xa4yt\xc3\xb6n kanssa tuli v\xc3\xa4\xc3\xa4rinymm\xc3\xa4rryksi\xc3\xa4. Sukelluksen aikana nelj\xc3\xa4nteen reaktoriosastoon alkoi tulvia vett\xc3\xa4 avoimesta ilmastointiluukusta. Reaktori saatiin suljettua ja veden tulosta ilmoitettua, mutta 14 miest\xc3\xa4 kuoli. Alukseen tulvi 420 kuutiometri\xc3\xa4 vett\xc3\xa4, ja K-429 upposi 39 metrin syvyyteen._NEWLINE_Aluksella oli pelastautumiskapseleita ja h\xc3\xa4t\xc3\xa4poijuja, mutta ne oli hitsattu runkoon kiinni, jotteiv\xc3\xa4t ne katoaisi. Suvorov toivoi, ett\xc3\xa4 sukellusveneen katoaminen huomattaisiin pinnalla, mutta muutama tunti kului eik\xc3\xa4 pelastajia kuulunut. L\xc3\xa4mp\xc3\xb6tila joissain sukellusveneen osissa alkoi l\xc3\xa4hesty\xc3\xa4 50 astetta, ja yksi akuista oli r\xc3\xa4j\xc3\xa4ht\xc3\xa4nyt. Muista akuista vapautui vety\xc3\xa4, mik\xc3\xa4 aiheutti palovaaran. Lopulta kapteenin oli pakko pyyt\xc3\xa4\xc3\xa4 vapaaehtoisia uimaan pinnalle ja hakemaan apua. Kaksi miest\xc3\xa4 Suvorovin alkuper\xc3\xa4isest\xc3\xa4 miehist\xc3\xb6st\xc3\xa4 suostui. He poistuivat aluksesta torpedoputken kautta, nousivat pintaan ja uivat rannalle, jossa rajavartijat pid\xc3\xa4ttiv\xc3\xa4t heid\xc3\xa4t ep\xc3\xa4iltyin\xc3\xa4 vakoojina. Kun he kertoivat tilanteesta, k\xc3\xa4vi ilmi, ett\xc3\xa4 Jerofejev ja muut upseerit olivat unohtaneet sukellusveneen, jonka piti olla sukelluksissa vain tunnin ajan. Uppoamispaikalle saapui muutaman tunnin kuluttua pelastuspartio, jonka sukeltajat auttoivat loput miehist\xc3\xb6n j\xc3\xa4senet pinnalle. Kaikkiaan uppoamisessa kuoli 16 ihmist\xc3\xa4.\n_START_SECTION_\nOnnettomuuden j\xc3\xa4lkeen\n_START_PARAGRAPH_\nKolme kuukautta uppoamisen j\xc3\xa4lkeen Suvorov sek\xc3\xa4 aluksen viidennen osaston p\xc3\xa4\xc3\xa4llikk\xc3\xb6 Lihovozov saivat tuomion laivaston s\xc3\xa4\xc3\xa4nt\xc3\xb6jen rikkomisesta. Suvorov sai kymmenen vuoden ja Lihovozov kahdeksan vuoden vankeustuomion. Suvorov istui tosin tuomiostaan vankilassa vain kolme vuotta. Onnettomuudesta ei tiedotettu, ja kansa kuulikin siit\xc3\xa4 vasta 1990-luvulla. Aluksen alkuper\xc3\xa4iselle miehist\xc3\xb6llekin uppoaminen paljastui vasta heid\xc3\xa4n palattuaan lomilta, kun heid\xc3\xa4n sukellusvenett\xc3\xa4\xc3\xa4n ei n\xc3\xa4kynyt satamassa._NEWLINE_K-429 ei ollut vaurioitunut upotessaan pahasti, ja niinp\xc3\xa4 se nostettiin 9. elokuuta 1983. Nostamisen yhteydess\xc3\xa4 tosin nelj\xc3\xa4 aiemmin kuivana s\xc3\xa4ilynytt\xc3\xa4 vesitiivist\xc3\xa4 osastoa t\xc3\xa4yttyi vedell\xc3\xa4, mik\xc3\xa4 teki aluksen korjaamisesta ty\xc3\xb6l\xc3\xa4\xc3\xa4mp\xc3\xa4\xc3\xa4. Korjaus maksoi 300 miljoonaa ruplaa ja valmistui syyskuun alussa 1985. Jo 13. syyskuuta 1985 alus kuitenkin upposi uudestaan ollessaan satamassa. Yksi miehist\xc3\xb6n j\xc3\xa4sen kuoli toisessa uppoamisessa. Alus nostettiin j\xc3\xa4lleen, mutta sit\xc3\xa4 ei en\xc3\xa4\xc3\xa4 palautettu palveluskuntoon. Se poistettiin laivaston vahvuudesta vuonna 1987, mink\xc3\xa4 j\xc3\xa4lkeen sit\xc3\xa4 k\xc3\xa4ytettiin harjoituksissa. Se romutettiin sisaralustensa kanssa 1990-luvulla.'